Il-Ministru għall-Familja u s-Solidarjetà Soċjali Marie Louise Coleiro Preca ħabbret illejla li l-Gvern irċieva 44 proposta mis-settur privat bil-possibiltà li jipprovdi 1,000 residenza. Waqt laqgħa oħra minn sensiela ta’ laqħat ta’ konsultazzjoni pubblika intitolati “Viċin Tiegħek, Gvern li Jisma’” il-Ministru Coleiro Preca semmiet ukoll il-problema ta’ residenzi tal-Gvern meqjusa perikolużi. Qalet li f’Ġunju li għadda l-Ministeru kellu 700 residenza minn dawn u li aktar minn 130 minnhom diġà ġew irranġati b’nefqa ta’ nofs miljun ewro. Rigward is-sitwazzjoni tal-faqar f’pajjiżna, il-Ministru qalet li wieħed minn kull tlett itfal Maltin jinsabu jgħixu f’sitwazzjoni ta’ faqar. Qalet li sal-aħħar tas-sena se tkun implimentata proposta biex tindirizza l-faqar fost it-tfal. Spjegat ukoll li tlesta l-ewwel abbozz tal-liġi dwar it-tfal, liġi li ilha tkarkar diversi snin. Il-Ministru Coleiro Preca ħabbret diversi inizjattivi fosthom li ħaddiema li jaslu għall-pensjoni minn April li ġej mhux se jkollhom bżonn japplikaw aktar. Il-Minsitru Coleiro Preca ħabbret  ukoll li qed tkun pjanata riforma fis-servizzi soċjali biex dawn ikunu amministrati aħjar u jitwaqqaf minn qed jabbuża mill-benefiċċji soċjali. Spjegat ukoll li l-Minsiteru sa Mejju se jkollu mfassla politika nazzjonali għall-familja.